नौ जुलाई की सुबह हम सभी परिवारजन पंजाब, अमृतसर से हिमाचल प्रदेश के डलहौज़ी पर्यटन स्थल के लिए दो गाड़ियों में चल दिये। हालांकि डलहौज़ी में सभी का यह दूसरा चक्कर ही था। हमारे परिवारों के ग्यारह लोग थे। तीन पैंसठौत्तर, चार व्यस्क और चार बच्चे थे। बाई-पास बनने से पठानकोट का रास्ता काफी आसान एवं छोटा हो गया है। केवल दो-पौने दो घंटे का- कोई 100 किलोमीटर और फिर डलहौजी की यात्रा- लगभग 80 किलोमीटर। तरोताजा होने और नाश्ता करने के लिए हम बुंगल में ‘मामा’ज रसोई’ पर रुके। यहाँ हरियाली से लहलहाते, रंगबिरंगे फूलों से दमकते, खूब बड़े-बड़े सजे- धजे पार्क थे। सीढ़ियाँ उतरकर नीचे गए तो पास ही नीचे गोल्फ कोर्स दिखाई दे रहा था।